I nat måtte billister ved Bygholmvejlevej ved Fjerritslev finde en alternativ rute, da kæmpe isflager blæste fra fjorden op på vejen.

En billist fik sig en slem overraskelse, da han i nat kørte af Bygholmvejlevej med Limfjorden på den ene side og marker på den anden. Store isflager var skubbet op på vejen, og da han ramte en af dem, mistede han herredømmet over bilen og kørte af vejen, og bilen endte på taget. Manden slap uskadt. Det fik Nordjyllands Politi til delvist at spærre vejen fra klokken 02.15 til 03.50, hvor man fik de store isflager fjernet fra vejen. Vejen er nu farbar, og billister kan igen køre sikkert på ruten.